聖假期去行工展會見到咁多人買嘢，差D唔記得有金融海嘯，究竟個浪重未到抑或趁早入定貨積谷防飢？行完就過嚟食番碗牛腩，非繁忙時間都好多人要排隊，就算識得華姐都要排，好彩唔係等咗好耐。叫咗幾碗唔同款嘅粉麵，分別係牛腩、牛筋同爽腩，牛腩好瘦但唔會“un”，牛筋夠淋，爽腩雖然帶一點肥膏但食落一D都唔會覺得肥。最正當然係佢地嘅清湯，好好味又唔會太咸，成碗飲晒，河粉夠滑但麵就好重鹼水味。雖然$24碗係比其他貴咗D，但係一分錢一分貨，食到好嘢就唔會嫌貴。